Broj: 711-I-381-P-141-21/23-08-23

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave i vlastitih saznanja mogućeg sukoba interesa dužnosnika Ivice Puljka, gradonačelnika Grada Splita, i dužnosnika Antonia Kuzmanića, zamjenika gradonačelnika Grada Splita,** na 202. sjednici, održanoj 3. veljače 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Ivice Puljka, gradonačelnika Grada Splita, i dužnosnika Antonia Kuzmanića, zamjenika gradonačelnika Grada Splita, neće se pokrenuti s obzirom da iz prikupljenih očitovanja i podataka, a u vezi s imenovanjem Dražena Čulara za člana Upravnog vijeća ustanove Športski objekti - Split, imenovanjem Gordana Devivija i Ranka Goića za članove Nadzornog odbora Košarkaškog kluba Split** **sportskog dioničkog društva za obavljanje sportskih djelatnosti, sklapanjem ugovora o kreditu između Grada Splita i trgovačkog društva OTP banka d.d. dana 5. srpnja 2021. na iznos od 135 milijuna kuna te angažiranjem trgovačkog društva RHEOS d.o.o. za posredovanje u osiguranju imovine Grada Splita i trgovačkih društava u njegovu vlasništvu, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 16. lipnja 2021. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-2468-P-141/21-01-2. U predmetnoj prijavi navodi se da je Ivica Puljak, gradonačelnik Grada Splita, u Upravno vijeće Javne ustanove Športski objekti Split imenovao osobu koja je bila donator njegove stranke. Kako u navedenoj prijavi nije specificirana osoba koja je imenovana u Upravno vijeće, Povjerenstvo je od podnositelja prijave zatražilo dostavu navedenog podatka porukom elektroničke pošte od 18. lipnja 2021., na koje traženje nije zaprimljen odgovor.

Povjerenstvo je također izvršilo uvid u napise objavljene u medijima, i to na portalu tportal.hr i rtl.hr od 9. veljače 2021. pod naslovom: „Puljak se zapleo: Otkrio štetan ugovor, a onda bez natječaja obavio prvo stranačko imenovanje“ i „Puljak u problemu već drugog dana mandata: Evo koga je imenovao u upravno vijeće gradske ustanove. Bez obećanog javnog natječaja“ u kojima se u bitnom navodi da je isti dužnosnik u Upravno vijeće gradske ustanove zadužene za upravljanje sportskim objektima imenovao bez javnog natječaja osobu (Dražen Čular), koja je pisala predizborni program njegove stranke i koja je donator iste stranke s iznosom od 300,00 kuna.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu toga Zakona.

Uvidom u Registar dužnosnika, kojeg ustrojava i vodi Povjerenstvo, utvrđeno je da je Ivica Puljak obnašao dužnost gradonačelnika Grada Splita od 7. lipnja 2021. do 8. travnja 2022., te da istu dužnost obnaša od 15. srpnja 2022., kao i da je Antonio Kuzmanić obnašao dužnost zamjenika gradonačelnika Grada Splita od 7. lipnja 2021. do 8. travnja 2022. te da istu dužnost obnaša od 15. srpnja 2022. Slijedom navedenog, povodom obnašanja navedenih dužnosti Ivica Puljak i Antonio Kuzmanić bili su u obvezi postupati sukladno odredbama ZSSI-a.

U svrhu utvrđivanja činjenica u postupku iz nadležnosti Povjerenstva od Grada Splita zatraženo je dopisom Broj: 711-I-1440-P-141/21-03-11 od 27. rujna 2021. očitovanje je li za imenovanje predstavnika Grada Splita u Upravnom vijeću Javne ustanove Športski objekti Split od 8. lipnja 2021. proveden postupak javnog natječaja, po kojim kriterijima su iste osobe imenovane te je li imenovanju prethodio prijedlog gradonačelniku Grada Splita.

Grad Split je na traženje Povjerenstva dopisom od 27. listopada 2021. KLASA: 620-01/21-01/19, URBROJ: 2181/01-01/01-21-5, dostavio očitovanje u kojem se navodi da za imenovanje predstavnika Grada Splita u Upravno vijeće Javne ustanove Športski objekti Split od 8. lipnja 2021. nije proveden postupak javnog natječaja već da je gradonačelnik sukladno ovlastima propisanima člankom 52. Statuta Grada Splita i člankom 18. Statuta Javne ustanove Športski objekti Split dana 8. lipnja 2021. imenovao predstavnike Grada Splita u Upravno vijeće navedene javne ustanove. Dalje se navodi da je člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) propisano da izvršno tijelo imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno. Također, navodi se da je člankom 52. Statuta Grada Splita u stavku 1. alineji 12. propisano da gradonačelnik predlaže imenovanja i razrješenja sukladno Zakonu i aktima Gradskog vijeća te imenuje i razrješuje predstavnike Grada Splita u tijelima javnih ustanova, trgovačkih društava i drugih pravnih osoba osnovanih za obavljanje gospodarskih, društvenih, komunalnih i drugih djelatnosti od interesa za Grad Split, osim ako posebnim zakonom nije drugačije određeno. Naposljetku se napominje da imenovanju nije prethodio prijedlog gradonačelniku od strane Gradskog vijeća ili nekog drugog što nije niti zakonom obvezujuće za imenovanje upravnog vijeća.

Uz navedeni dopis Grada Splita dostavljen je Statut Javne ustanove „Športski objekti“ – Split Broj: 235-4/2014 od 23. svibnja 2014. kojim je u članku 18. stavcima 1. i 2. propisano da ustanovom upravlja Upravno vijeće koje broji devet članova od kojih pet članova imenuje gradonačelnik Grada Splita, tri člana imenuju sportske zajednice odnosno sportske udruge koje su korisnice sportskih građevina, a jednog člana imenuje radničko vijeće Ustanove iz redova zaposlenika Ustanove na način utvrđen u Zakonu o radu.

Povjerenstvo je izvršilo uvid u odredbe Statuta Grada Splita („Službeni glasnik Grada Splita“, broj 17/09., 11/10., 18/13., 39/13., 46/13.-pročišćeni tekst, 11/18., 6/20., 41/21. i 43/21.-pročišćeni tekst) te je utvrdilo da je u članku 52. podstavku 12. propisano da u obavljanju poslova iz samoupravnog djelokruga Grada Gradonačelnik predlaže imenovanja i razrješenja sukladno Zakonu i aktima Gradskoga vijeća te imenuje i razrješuje predstavnike Grada Splita u tijelima javnih ustanova, trgovačkih društava i drugih pravnih osoba osnovanih za obavljanje gospodarskih, društvenih, komunalnih i drugih djelatnosti od interesa za Grad Split, osim ako posebnim zakonom nije drugačije određeno.

Uvidom u podatke sudskog registra Trgovačkog suda u Splitu utvrđeno je da je Grad Split jedini osnivač ustanove Športski objekti – Split pod MBS: 060080442.

Uvidom u izvješće o primljenim donacijama za financiranje izborne promidžbe u razdoblju od 3. ožujka 2021. do 29. lipnja 2021. na lokalnim izborima 2021. godine za izbor gradonačelnika Grada Splita nije utvrđeno da je Dražen Čular na popisu donatora.

Također, u Povjerenstvu je 26. listopada 2021. pod poslovnim brojem: 711-U-5216-P-248/21-01-2 zaprimljena neanonimna prijava mogućeg sukoba interesa dužnosnika Ivice Puljka, gradonačelnika Grada Splita, u kojoj se postavlja upit je li Povjerenstvo upoznato s kaznenom prijavom protiv gradonačelnika i suradnika koja je podnesena zbog sumnji u pogodovanje tvrtki RHEOS. Nadalje, navodi se da je isti dužnosnik u Nadzorni odbor Košarkaškog kluba Split imenovao donatora kampanje i kolegu s fakulteta Ranka Goića, potom da je odobrio kredit kod OTP banke u iznosu od 135 milijuna kuna pri čemu su djelatnici banke bili gradonačelnikova supruga i Antonio Kuzmanić, zamjenik gradonačelnika Grada Splita, da je u Nadzorni odbor jedne od gradskih tvrtki imenovao Dražena Čulara, stranačkog kolegu i donatora kampanje, da je imenovao Gordana Devivija u Nadzorni odbor Košarkaškog kluba Split pri čemu navedena osoba radi u OTP banci u leasingu za nautiku, a dužnosnik Antonio Kuzmanić je imao tvrtke koje su se bavile nautičkih turizmom. Povodom navedene prijave otvoren je predmet broj P-248/21.

S obzirom na to da su se prijave zaprimljene u predmetima broj P-141/21 i P-248/21 odnosile na dijelom istovjetno činjenično stanje, kao i da su se odnosile na istog dužnosnika, a Povjerenstvo je javnopravno tijelo nadležno za vođenje oba postupka, Povjerenstvo je donijelo Zaključak poslovnog broja: 711-I-2020-P-248/21-02-11 od 14. prosinca 2021., kojim su spojeni navedeni predmeti te je utvrđeno da će se povodom navedenih voditi jedan postupak pod brojem P-141/21.

U Povjerenstvu je također 19. studenoga 2021. pod poslovnim brojem: 711-U-5566-P-278/21-01-1 zaprimljena anonimna prijava mogućeg sukoba interesa dužnosnika Antonia Kuzmanića, zamjenika gradonačelnika Grada Splita, u kojoj se navodi da je prije stupanja na navedenu dužnost dužnosnik dugi niz godina radio u Splitskoj banci d.d., danas OTP banka d.d., te da je u razdoblju od 2015. do 2018. u istoj banci obnašao dužnost direktora IT infrastrukture, a isto tako je direktor pravne osobe Kuzmanić Yachting d.o.o., Split. Dalje se navodi da Gordan Devivi trenutačno radi na poziciji direktora prodaje regionalne mreže OTP Leasinga, pri čemu je taj sektor dio mreže OTP banke d.d. koji se bavi ponudama za nautički sektor, a OTP Leasing financira oko 100-120 plovila godišnje među kojima su dvije jahte u vlasništvu trgovačkog društva Kuzmanić Yachting d.o.o. U nastavku se navodi da je Gordan Devivi imenovan u Nadzorni odbor Košarkaškog kluba Split temeljem javnog poziva koji je objavljen od strane Grada Splita. Povodom navedene prijave otvoren je predmet broj P-278/21.

S obzirom na to da su se prijave zaprimljene u predmetima broj P-141/21 i P-278/21 odnosile na dijelom istovjetno činjenično stanje vezano uz imenovanje Gordana Devivija u Nadzorni odbor Košarkaškog kluba Split, a Povjerenstvo je javnopravno tijelo nadležno za vođenje oba postupka, Povjerenstvo je donijelo Zaključak poslovnog broja: 711-I-14-P-278-21/22-02-11 od 20. lipnja 2022., kojim su spojeni navedeni predmeti te je utvrđeno da će se povodom navedenih voditi jedan postupak pod brojem P-141/21.

U svrhu utvrđivanja činjenica u postupku iz nadležnosti Povjerenstva od Grada Splita je zatraženo dopisom Broj: 711-I-2075-P-141-21/22-05-23 od 18. listopada 2022. očitovanje na koji način je proveden postupak imenovanja Gordana Devivija i Ranka Goića za članove Nadzornog odbora Košarkaškog kluba Split sportskog dioničkog društva za obavljanje sportskih djelatnosti, te očitovanje vezano uz sklapanje ugovora o kreditu između Grada Splita i OTP banke d.d. sredinom srpnja 2021. na iznos od 135 milijuna kuna te vezano uz angažiranje trgovačkog društva RHEOS d.o.o. za posredovanje u osiguranju imovine Grada Splita i trgovačkih društava u njegovu vlasništvu.

Grad Split očitovao se dopisom od 25. listopada 2022., KLASA: 620-01/12-01/40, URBROJ: 2181/01-09/8-22-229, navodeći da su prilikom traženja brokera za osiguranja gradske službe utvrdile da Grad Split i Čistoća već imaju istog brokera te da su zadovoljni s njegovim radom, kao i da je tadašnji gradonačelnik Andro Krstulović Opara sklopio ugovor 2020., te je slijedom svega je zaključeno da se nastavi rad s brokerom RHEOS d.o.o. i da se krene u objedinjenu nabavu osiguranja Grada i gradskih tvrtki, međutim, objedinjena nabava nije napravljena te je Grad nastavio koristiti istog brokera i dalje.

U privitku spomenutog očitovanja dostavljeno je Ovlaštenje posredniku (brokeru) osiguranja kojim je 12. studenoga 2020. tadašnji gradonačelnik Grada Splita, Andro Krstulović Opara, ovlastio RHEOS d.o.o. za posredovanje u osiguranju i reosiguranju kao jedinog posrednika (brokera) za posredovanje svih osiguranja Grada Splita kod osiguravajućih društava.

U privitku očitovanja dostavljen je i Prijedlog zaključka o prijedlogu za imenovanje predstavnika Grada Splita u Nadzorni odbor trgovačkog društva Košarkaški klub Split s.d.d. kojeg je Ivica Puljak, gradonačelnik Grada Splita, uputio na donošenje Gradskom vijeću Grada Splita dopisom od 11. kolovoza 2021. KLASA: 080-01/21-02/23, URBROJ: 2181/01-09-02/1-21-2, a u privitku očitovanja dostavljeni su i životopisi svih pet predloženih članova među kojima su bili i Gordan Devivi i Ranko Goić.

Istim Zaključkom predloženo je Skupštini trgovačkog društva Košarkaški klub Split s.d.d. za članove Nadzornog odbora kao predstavnike Grada Splita imenovati, pored ostalih, i Gordana Devivija i Ranka Goića te je navedeni Zaključak donesen na sjednici Gradskog vijeća Grada Splita 2. rujna 2021. aktom KLASA: 080-01/21-02/23, URBROJ: 2181/01-09-01/7-21-3.

Uvidom u izvješće o primljenim donacijama za financiranje izborne promidžbe u razdoblju od 3. ožujka 2021. do 29. lipnja 2021. na lokalnim izborima 2021. godine za izbor gradonačelnika Grada Splita nije utvrđeno da je Ranko Goić na popisu donatora.

Grad Split se također Povjerenstvu očitovao dopisom od 7. studenoga 2022., KLASA: 620-01/12-01/40, URBROJ: 2181/01-09/8-22-233, u kojem prvenstveno citira odredbe članka 119. Zakona proračunu („Narodne novine“, broj 144/21.) te dalje navodi da je Grad Split 2014. odlukom gradonačelnika promijenio poslovnu banku (Hypo banka d.d.) kod koje je bio otvoren račun i prešao na Splitsku banku d.d. koja je poslije integrirana u OTP banku d.d. U nastavku se navodi da sukladno članku 50. Zakona o proračunu jedinica lokalne i područne (regionalne) samouprave može imati samo jedan jedinstveni račun preko kojeg se obavlja cjelokupno poslovanje pa se tako prekoračenje po računu ili minus po računu (overdraft) mogao koristiti samo kod matične OTP banke d.d.

Grad Split u nastavku pojašnjava da kod uzimanja prekoračenja po računu pročelnik nadležnog upravnog tijela za financije sukladno procjeni priljeva i odljeva predlaže gradonačelniku uzimanje minusa po računu kako bi se premostio jaz između dinamike priljeva i dospijeća obveza, a Ugovor potpisuje gradonačelnik kao osoba koja zastupa Grad. U 2020. Grad Split je uzeo prekoračenje po računu zbog manjeg priljeva uzrokovanog pandemijom COVID-19 te je Ugovor potpisao Andro Krstulović Opara koji je tada bio gradonačelnik. U 2021. još uvijek sa smanjenim priljevom sredstava i u situaciji 55 milijuna kuna povrata poreza zbog uvođenja novih poreznih olakšica za mlade te vraćanja beskamatnog zajma dobivenog od države u iznosu od 50 milijuna kuna, pročelnica za financije predložila je gradonačelniku ugovaranje prekoračenja po računu kako bi se mogli izvršiti svi planirani već ugovoreni rashodi prema korisnicima proračuna. Navedeni Ugovor, kao i sljedeće, potpisao je gradonačelnik Ivica Puljak. Ugovorom od 29. prosinca 2021. stavljen je van snage prethodni ugovor s obzirom da nije do tada konzumiran, a na kraju proračunske 2021. Grad Split je morao vratiti državi beskamatni zajam i isplatiti veće ovrhe koje su nepredviđeno stigle na naplatu pa je proračunska 2021. završila s minusom na osnovnom računu. U 2022. sklopljen je dodatak prethodnom ugovoru čije je trajanje do 28. prosinca 2022. pa je vezano za osnovni ugovor prekoračenje po računu u skladu sa Zakonom o proračunu. Na dan sklapanja 24. veljače 2022. Grad Split je u minusu na računu.

U privitku očitovanja Grad Split dostavio je Ugovor o kreditu reg. br. 1064/20 sklopljen 4. svibnja 2020. između OTP banke d.d. i Grada Splita, zastupanog po gradonačelniku, kojim je Gradu Splitu odobren revolving kredit u vidu dozvoljenog prekoračenja pokrića na računu za redovno poslovanje do ukupnog iznosa od 135.000.000,00 kuna za tekuću likvidnost s rokom korištenja do 30. prosinca 2020. i rokom dospijeća 31. prosinca 2020. Također, dostavljen je Ugovor o prekoračenju po računu, reg. br. 1611/21, sklopljen 5. srpnja 2021. između OTP banke d.d. i Grada Splita, zastupanog po gradonačelniku, kojim je Gradu Splitu odobren revolving kredit u vidu dozvoljenog prekoračenja pokrića na računu za redovno poslovanje do ukupnog iznosa od 135.000.000,00 kuna za tekuću likvidnost s rokom korištenja do 30. prosinca 2021. i rokom dospijeća 31. prosinca 2021., kao i Ugovor o prekoračenju po računu, reg. br. 3163/21, sklopljen 29. prosinca 2021. između OTP banke d.d. i Grada Splita, zastupanog po gradonačelniku, kojim je Gradu Splitu odobren revolving kredit u vidu dozvoljenog prekoračenja pokrića na računu za redovno poslovanje do ukupnog iznosa od 135.000.000,00 kuna za tekuću likvidnost s rokom korištenja do 24. veljače 2022. i rokom dospijeća 25. veljače 2022., te Dodatak br. 1 Ugovoru o prekoračenju po računu reg. br. 3163/21 sklopljen 24. veljače 2022. između istih strana kojim je rok korištenja produžen do 27. prosinca 2022. i rok dospijeća do 28. prosinca 2022.

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a, slijedom čega se postupak u ovom predmetu, budući da je započet prije stupanja na snagu ZSSI/21-a, tj. prije 25. prosinca 2021., ima dovršiti prema odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona osobe navedene u stavku 2. tog članka (član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. dužnosnici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Vezano uz postupak imenovanja Dražena Čulara za člana Upravnog vijeća ustanove Športski objekti - Split, Povjerenstvo je utvrdilo da je postupak imenovanja proveden primjenom odredbi Zakona o lokalnoj i područnoj (regionalnoj) samoupravi, Statuta Grada Splita i Statuta Javne ustanove „Športski objekti“ – Split te da odredbama navedenih propisa i općih akata nije utvrđena obveza provedbe javnog natječaja za imenovanje predstavnika Grada Splita u upravnim vijećima ustanova kojima je Grad Split osnivač.

Iz sadržaja zaprimljenih prijava ne proizlazi da bi navedena osoba bila član obitelji dužnosnika Ivice Puljka, gradonačelnika Grada Splita, niti da je dužnosnik u bilo kakvom odnosu srodstva ili neke druge bliske povezanosti s tom osobom.

Iz okolnosti eventualne povezanosti koja proizlazi iz eventualnog sudjelovanja u sastavljanju izbornog programa ili eventualne donacije Dražena Čulara dužnosniku Ivici Puljku na lokalnim izborima za izbor gradonačelnika Grada Splita, može se zaključiti da te osobe dijele isti politički interes u smislu zajedničkog programa i ciljeva koje namjeravaju ostvariti u obnašanju javnih dužnosti, ali bez prethodnog utvrđenja odnosa neke druge interesne povezanosti ili osobne bliskosti, nije dovoljna da bi se moglo utvrditi da su te osobe interesno povezane u smislu članka 4. stavka 5. ZSSI-a, obzirom da politička povezanost nije takva vrsta osobnog odnosa koja bi se samostalno mogla promatrati u kontekstu ZSSI-a.

Nadalje, vezano uz postupak imenovanja Gordana Devivija i Ranka Goića za članove Nadzornog odbora Košarkaškog kluba Split sportskog dioničkog društva za obavljanje sportskih djelatnosti, Povjerenstvo je utvrdilo da je dužnosnik Ivica Puljak, gradonačelnik Grada Splita, predložio imenovanje navedenih osoba Gradskom vijeću Grada Splita koje je u konačnici i donijelo akt kojim su navedene osobe imenovane. Povjerenstvo je stoga utvrdilo kako dužnosnik Antonio Kuzmanić, zamjenik gradonačelnika Grada Splita, nije sudjelovao u donošenju akta o imenovanju navedenih osoba za članove Nadzornog odbora Košarkaškog kluba Split sportskog dioničkog društva za obavljanje sportskih djelatnosti te da se uloga dužnosnika Ivice Puljka odnosila na predlaganje članova Gradskom vijeću Grada Splita, kao i da između navedenih osoba nije utvrđen odnos interesne povezanosti u smislu članka 4. stavka 5. ZSSI-a.

U odnosu na okolnosti iz prijava vezanih uz sklapanje ugovora o kreditu između Grada Splita i trgovačkog društva OTP banka d.d. dana 5. srpnja 2021. na iznos od 135 milijuna kuna te angažiranje trgovačkog društva RHEOS d.o.o. za posredovanje u osiguranju imovine Grada Splita i trgovačkih društava u njegovu vlasništvu, Povjerenstvo je utvrdilo da se u navedenim slučajevima radilo o poslovnim odnosima Grada Splita koji se odvijaju u kontinuitetu počevši u mandatu prethodnika dužnosnika Ivice Puljka i Antonia Kuzmanića, a Povjerenstvo nije utvrdilo da su u tim poslovnim odnosima sudjelovale osobe koje bi bile interesno povezane s istim dužnosnicima.

Nastavno na sve navedeno, Povjerenstvo je stava da u konkretnom slučaju nisu ispunjene pretpostavke za pokretanje postupka zbog povrede odredbi ZSSI-a protiv dužnosnika Ivice Puljka, gradonačelnika Grada Splita, i dužnosnika Antonia Kuzmanića, zamjenika gradonačelnika Grada Splita, budući da iz postupanja dužnosnika u opisanim situacijama ne proizlazi postupanje koje bi moglo biti suprotno odredbama navedenog Zakona.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivica Puljak, osobnom dostavom
2. Dužnosnik Antonio Kuzmanić, osobnom dostavom
3. Podnositeljima prijava, putem e-maila
4. Objava na internetskoj stranici Povjerenstva
5. Pismohrana